**M u n k e r u p h u s’ K u n s t v e n n e r**

**Bestyrelsens beretning ved generalforsamling 10. marts 2019**

Så er vi her allerede igen – og foråret er kommet, blomsterne og fuglene har været i gang længe! På Munkeruphus tiltager aktiviteterne også og huset begynder at summe af liv. Der har dog ikke været helt lukket for alle aktiviteter – Line og Kristine har i vinter naturligvis haft travlt med at forberede den nye sæson.

Kunstvennernes bestyrelse har også været aktiv i vintermånederne og det har I kunnet se af de invitationer, vi har sendt jer om at deltage i 3 spændende besøg: hos BLOX, hos galleristen Birthe Lauersen samt hos Borch’s trykkeri og hos A. Petersen, der er værksted, butik og udstillingssted for nutidig design og brugskunst.

I 2018 startede vi året med nogle særlige arrangementer for Kunstvennerne:

5. januar var vi 22 deltagere, som så Kvium på Arken. En engageret guide hjalp os rundt i Kviums univers ”Cirkus Europa”.

9. februar var vi 33 deltagere, som så Brask på Willumsen. Her viste en passioneret kunst-samler, Jens-Peter Brask selv rundt i den udstilling, hvor han havde hængt nogle af sine egne – meget moderne - indkøbte værker op til dialog med nogle af Willumsens værker.

Den 2. juni var vi 15 deltagere på besøg i Atelierhusene ved Utterslev Mose. Disse nu fredede bygninger fra 1943 gør sig særligt bemærkede ved at være et socialt boligbyggeri - udelukkende forbeholdt kunstnere. I disse skønne kunstnerboliger besøgte vi 3 forskellige kunstnere: Poul Agger, Henrik Pryds Beck og Preben Franck Stelvig, der alle har været tæt på Gunnar Aagaard Andersen – både som elever og kolleger.

For de frivillige lavede vi sammen med Munkeruphus en udflugt til Museerne i Næstved samt Kunstudstillingsstedet Rønnebæksholm. Sidstnævnte sted har - som Munkeruphus – skiftende udstillinger og en stor, smuk park. Også her hviler driften meget på frivillig arbejdskraft og de frivillige derfra fik også en invitation til at besøge Munkeruphus.

Vi holdt generalforsamling den 11. marts sidste år. 50 medlemmer deltog og fik en hyggelig eftermiddag og nogle gik glade hjem med fine gevinster.

På generalforsamlingen drøftede vi muligheden for at en del af kontingentbetalingerne kunne overgå som direkte donationer til Munkeruphus fra de enkelte medlemmer og med skattefradrags-mulighed for indbetaleren. Bestyrelsen har arbejdet videre med dette, men har desværre måttet konstatere, at dette ikke er en mulighed for Munkeruphus og en forening af vores størrelse. Men det er selvfølgelig således, at Kunstvenneforeningen årligt overfører en del – ca. 50.000 kr – af de samlede kontingentbetalinger til Munkeruphus. OG alle er meget velkomne til at donere ekstra beløb – enten til Kunstvenneforeningen eller direkte til Munkeruphus.

Vi har fået etableret et rigtigt godt samarbejde med Line og Kristine , som leder Munkeruphus. De deltager ofte i vores bestyrelsesmøder og kommer med opgaver til os. Også med fondsbestyrelsen har vi etableret et samarbejde, hvor vi på et fællesmøde i årets slutning drøfter, hvad der skal arbejdes med i det kommende år.

Munkeruphus er et særligt sted med en særlig historie, der er rig på muligheder og med rammer for at skabe en unik kultur- og naturattraktion af internationalt format.

Vi synes, det er spændende at hjælpe med at arbejde for nå disse mål, som Fondsbestyrelsen og ledelsen har for Munkeruphus og Parken.

Bestyrelsen har udover de nævnte arrangementer været meget aktive – også med praktiske opgaver: I foråret skulle alle, der registrerer medlemmer eller kunder tage stilling til - og kunne redegøre for, hvorledes disse data opbevares. EU har lavet en bestemmelse herom – ”Persondataforordningen” , og den opgave påtog vi os.

Et par stykker har også dannet en lille gruppe, der sammen med Line skal lokke erhvervs-livet til Munkeruphus. Nogle har stået for musik og foredrags-arrangementer, andre har sørget for, at skranken og caféen var bemandede – indtil Kristine fik overdraget den opgave og i øvrigt har vi deltaget i mange af de opgaver, som de frivillige har.

I årets løb har vi holdt kontakten med jer hovedsageligt via e-mail, men har dog sendt breve med postvæsnet til de medlemmer, vi ikke har mail-adresser på. Men denne indkaldelse til generalforsamling har vi sendt til ALLE med brevpost – sammen med opfordring til at forny kontingent, samt en hilsen fra Line med en oversigt over forårets aktiviteter.

Vi er nu 314 medlemmer af Munkeruphus’ Kunstvenner. Det er lidt bedre end året før. Vi har hele tiden fokus på at skaffe flere medlemmer og Huset har til det nye medlemsår doneret en stak flotte bøger om John Kørner, som vi kan give som velkomstgave til nye medlemmer.

Vi håber selvfølgelig, at alle Kunstvennerne fortsat er med i anstrengelserne for at sikre Munkeruphus, at I vil fortsætte jeres medlemskab og hjælpe med at skaffe flere Kunstvenner.

Vores Kunstvenneforening er vigtig for Munkeruphus. Desuden går de fleste af kontingent-kronerne direkte til støtte af Huset.

Det er godt overfor kommune og andre bidragsydere at kunne dokumentere en interesse for huset fra medlemmer – og selvfølgelig også fra besøgende. Kunstvennerne er også flittige gæster og er gode til at tage familier, venner og bekendte med til Munkeruphus. Det giver nye Kunstvenner og det giver flere medlemmer til grupperne af frivillige.

Line og Kristine arbejder opfindsomt på at gøre Munkeruphus til et kendt og anerkendt sted med spændende udstillinger og arrangementer og i caféen vil der også dejlige oplevelser for øjne, gane og mave !

Der er brug for mange frivillige til mange opgaver. Kom og vær med! Vær med til at værne om dette smukke og spændende sted og fylde det med liv.

På bestyrelsens vegne vil jeg takke alle, der medvirkede til en begivenhedsrig sæson i 2018.

TAK til Line Kjær og Kristine Nørgaard Andersen, som knoklede for at vi fik nogle spændende udstillinger, TAK til Pernille Margo, som gav os skønne oplevelser i caféen,

TAK til fondsbestyrelse, frivillige hjælpere, sponsorer, TAK til de politikere, der gik i brechen for Munkeruphus, og ikke mindst TAK til alle jer kunstvenner for jeres interesse og medlemskab, jeres ros og ris og medleven i Munkeruphus.

Vi ønsker Munkeruphus en rigtig god sæson og glæder os til at se jer til udstillingerne og arrangementerne.

Anne Nordkrog, formand

Kontakt: Kunstvenner@munkeruphus.dk, Munkerup Strandvej 78, 3120 Dronningmølle

Eller formand: Anne Nordkrog, tlf. 4042 5074